నటేశన్ రంగబాష్యం

నటేశన్ రంగబాష్యం (జ: 1936–మ: 2013) భారతదేశానికి చెందిన ప్రముఖ సర్జికల్ గ్యాస్ట్రోఎంటరాలజిస్టు, వైద్య విద్యావేత్త.
భారతదేశంలో శస్త్రచికిత్స గ్యాస్ట్రోఎంటరాలజీ మరియు ప్రాక్టాలజీ రంగాలలో గొప్ప వ్యక్తిగా ఆయనకు పేరుపొందారు. అతను మద్రాస్ వైద్య కళాశాలలో శస్త్రచికిత్స గ్యాస్ట్రోఎంటరాలజీ విభాగాన్ని స్థాపించారు. అలాగే, భారతదేశంలోనే మొదటిసారిగా శస్త్రచికిత్స గ్యాస్ట్రోఎంటరాలజీలో MCh కోర్సును ప్రారంభించారు. భారత రాష్ట్రపతికి గౌరవ శస్త్రవైద్యుడిగా కూడా ఆయన పనిచేశారు. వైద్యరంగంలో అత్యున్నతమైన భారతీయ పురస్కారం అయిన డా. బి.సి.రాయ్ అవార్డును ఆయన రెండు సార్లు పొందారు. ఆయనకు భారత ప్రభుత్వం 2002 సంవత్సరంలో పద్మభూషన్ పురస్కారాన్ని ఇచ్చి గౌరవించింది.

జీవిత విశేషాలు
రంగబాష్యం గారు 1936 నవంబర్ 5న దక్షిణ భారతదేశంలోని చెన్నైలో నటేశన్–విత్తోబాయి దంపతులకు జన్మించారు. ఆయన చెన్నైలోని లోయోలా కాలేజీలో సైన్స్‌లో పట్టభద్రుడయ్యారు. అనంతరం మద్రాస్ మెడికల్ కాలేజీలో వైద్య విద్యను కొనసాగించి, 1957లో MBBS డిగ్రీ పొందారు. తరువాత ఆయన ఇంగ్లండ్‌లోని రాయల్ కాలేజ్ ఆఫ్ సర్జన్స్ లో చేరారు. తర్వాత ఎడిన్‌బరో రాయల్ కాలేజ్ ఆఫ్ సర్జన్స్ కు మారి అక్కడ ప్రాథమిక శస్త్రచికిత్స కోర్సును పూర్తి చేశారు. ఆపై ఆయన రాయల్ అలెగ్జాండ్రా హాస్పిటల్, రైల్ లో కొంతకాలం మెడికల్ ఆఫీసర్‌గా పనిచేశారు. అక్కడ ప్రసిద్ధ సర్జికల్ గ్యాస్ట్రోఎంటరాలజిస్టులైన ఐవర్ లూయిస్ మరియు ఓవెన్ డానియల్స్ వద్ద శిక్షణ పొందారు. తరువాత ఆయన ఎడిన్‌బరో రాయల్ కాలేజ్ ఆఫ్ సర్జన్స్ నుండి FRCS డిగ్రీ పొందారు. ఆ తరువాత కొంతకాలం పాటు వెస్టర్న్ జనరల్ హాస్పిటల్, రాయల్ అలెగ్జాండ్రా హాస్పిటల్, మరియు సెంట్ మార్క్స్ వైద్యశాలలో పనిచేశారు.

భారతదేశానికి తిరిగి వచ్చిన తర్వాత, 1964లో రంగబాష్యం గారు ఆలయ నగరమైన తంజావూరు లోని తంజావూరు మెడికల్ కాలేజీలో గౌరవ శస్త్రవైద్యుడిగా చేరారు. అక్కడ ఆయన సాధారణ శస్త్రచికిత్స విభాగాన్ని మరియు జీర్ణాశయ వ్యాధుల కోసం ప్రత్యేక క్లినిక్‌ను ఏర్పాటు చేశారు. ఆయన అక్కడే వాగోటమీ శస్త్రచికిత్సను పరిచయం చేశారు. అలాగే తన మొదటి హెపాటెక్టమీ (కాలేయాన్ని తొలగించే శస్త్రచికిత్స) కూడా అక్కడే నిర్వహించినట్లు ప్రసిద్ధి. ఆయన 5 సంవత్సరాలు తంజావూరులో పనిచేశారు.

తర్వాత 1969లో చెన్నైకి వచ్చి స్టాన్లీ వైద్య కళాశాలలో కన్సల్టెంట్ సర్జన్‌గా చేరి 6 సంవత్సరాలు సేవలందించారు.
1975లో ఆయన మద్రాస్ మెడికల్ కాలేజీకి మారి, గౌరవ శస్త్రచికిత్స ప్రొఫెసర్‌గా మరియు కొత్తగా ఏర్పాటు చేసిన శస్త్ర గ్యాస్ట్రోఎంటరాలజీ విభాగాధిపతిగా బాధ్యతలు స్వీకరించారు.

ఇక్కడే ఆయన భారతదేశంలో తొలిసారిగా గ్యాస్ట్రోఎంటరాలజీలో MCh కోర్సును ప్రారంభించడంలో సహకరించారు. అలాగే ఎంటెరోస్టోమల్ థెరపీ కోసం మొదటి నర్సింగ్ డిప్లొమా కోర్సును కూడా ప్రారంభించారు. రంగబాష్యం గారు భారతదేశంలోనే కాక విదేశాల్లో కూడా అనేక వైద్య విశ్వవిద్యాలయాలకు పరీక్షకుడిగా (ఎగ్జామినర్‌గా) పనిచేశారు. అందులో ఎడిన్‌బరో రాయల్ కాలేజ్ ఆఫ్ సర్జన్స్ కూడా ఉంది.
భారతదేశంలోనే ఎడిన్‌బరో రాయల్ కాలేజ్ FRCS పరీక్షను ప్రారంభించడంలో ఆయన కీలక పాత్ర పోషించారు.

ఆయన భారతదేశ ఎనిమిదవ రాష్ట్రపతి రామస్వామి వెంకట్రామన్కు గౌరవ శస్త్రవైద్యుడిగా సేవలందించారు. అలాగే పుణేలోని ఆర్మ్డ్ ఫోర్సెస్ మెడికల్ కాలేజీలో కన్సల్టెంట్ సర్జన్‌గా కూడా పనిచేశారు.

ఆయన అనేక అంతర్జాతీయ వైద్య సదస్సుల్లో ప్రధాన ఉపన్యాసాలు ఇచ్చారు. అలాగే Oxford Textbook of Surgery మరియు Recent Advances in Surgery అనే రెండు వైద్య పుస్తకాలలో అధ్యాయాలను రచించారు.
అతను అసోసియేషన్ ఆఫ్ సర్జన్స్ ఆఫ్ ఇండియా (ASI) లో కార్యదర్శిగా, తరువాత అధ్యక్షుడిగా పనిచేశారు. అలాగే 1983లో ఇండియన్ సొసైటీ ఆఫ్ గ్యాస్ట్రోఎంటరాలజీ అధ్యక్షుడిగా కూడా ఉన్నారు.
చెన్నైలో ASI ప్రధాన కార్యాలయాన్ని స్థాపించడంలో ఆయన ముఖ్య పాత్ర పోషించారు. ఇంటర్నెట్ యుగంలో కూడా ASI చురుకుగా కొనసాగడం ఆయన కృషికి నిదర్శనం.

79 ఏళ్ల వయసులో, జూలై 13న రంగబాష్యం గారు నిద్రలోనే పరమపదించారు. ఆయనకు భార్య చిత్రలేఖ, కుమారుడు ఓం ప్రకాశ్, కుమార్తె మహాలక్ష్మి ఉన్నారు.

పురస్కారాలు, గౌరవాలు
రంగబాష్యం గారు సింగపూర్ అకాడమీ ఆఫ్ మెడిసిన్ సభ్యుడుగా ఉన్నారు. అలాగే ఆయనను ఇంటర్నేషనల్ కాలేజ్ ఆఫ్ సర్జన్స్, ఇంటర్నేషనల్ అకాడమీ ఆఫ్ ప్రాక్టాలజీ, మరియు అమెరికన్ కాలేజ్ ఆఫ్ సర్జన్స్ సంస్థలు ఫెలోషిప్ నిచ్చి గౌరవించాయి.

వైద్య రంగంలో భారతదేశంలో అత్యున్నత అవార్డు అయిన డా. బి.సి.రాయ్ అవార్డును ఆయన రెండు సార్లు పొందారు. 2002లో, భారత ప్రభుత్వం ఆయన అందించిన వైద్య సేవలకు గాను పద్మభూషణ్ పురస్కారాన్ని ప్రదానం చేసింది. అలాగే రాయల్ సొసైటీ ఆఫ్ మెడిసిన్ వారు ఆయన పేరును వాల్ ఆఫ్ ఆనర్ (ప్యానల్ నంబర్ 5) లో చేర్చారు. 

2010 ఫిబ్రవరి 11న, చెన్నైలో నిర్వహించిన “సల్యూట్ టు మదర్స్” అనే కార్యక్రమంలో రంగబాష్యం గారి తల్లి విత్తోబాయి గారిని సత్కరించారు. అదే సంవత్సరం, తమిళనాడు ప్రభుత్వం రంగబాష్యం గారికి లివింగ్ లెజెండ్ అవార్డును ప్రదానం చేసింది.

మూలాలు

వర్గం:1936 జననాలు
వర్గం:2013 మరణాలు
వర్గం:పద్మభూషణ పురస్కారం పొందిన తమిళనాడు వ్యక్తులు
వర్గం:మద్రాసు విశ్వవిద్యాలయ పూర్వవిద్యార్థులు
వర్గం:తమిళనాడు వ్యక్తులు
వర్గం:డా.బి.సి.రాయ్ పురస్కార గ్రహీతలు
వర్గం:భారతీయ వైద్యులు